CELEX: 62018CJ0810
Language: bg
Date: 2020-04-30
Title: Решение на Съда (седми състав) от 30 април 2020 г.#DHL Logistics (Slovakia) spol. s r. o. срещу Finančné riaditeľstvo Slovenskej republiky.#Преюдициално запитване, отправено от Krajský súd v Trnave.#Преюдициално запитване — Регламент (ЕИО) № 2658/87 — Митнически съюз и обща митническа тарифа — Тарифно класиране — Комбинирана номенклатура — Подпозиция 8525 80 91 — Цифрови фотоапарати — Записващи видеокамери — Цифрова видеокамера, която може да улавя и записва неподвижни изображения и видеоизображения с качество на разделителната способност под 800 x 600 пиксела.#Дело C-810/18.

РЕШЕНИЕ НА СЪДА (седми състав)
   30 април 2020 година (
         *1
      )
   „Преюдициално запитване — Регламент (ЕИО) № 2658/87 — Митнически съюз и обща митническа тарифа — Тарифно класиране — Комбинирана номенклатура — Подпозиция 85258091 — Цифрови фотоапарати — Записващи видеокамери — Цифрова видеокамера, която може да улавя и записва неподвижни изображения и видеоизображения с качество на разделителната способност под 800 x 600 пиксела“
   По дело C‑810/18
   с предмет преюдициално запитване, отправено на основание член 267 ДФЕС от Krajský súd v Trnave (Окръжен съд Търнава, Словакия) с акт от 3 декември 2018 г., постъпил в Съда на 21 декември 2018 г., в рамките на производство по дело
   
      DHL Logistics (Slovakia) spol. s r. o.
   
   срещу
   
      Finančné riaditeľstvo Slovenskej republiky,
   
   СЪДЪТ (седми състав),
   състоящ се от: P. G. Xuereb, председател на състава, T. von Danwitz и A. Kumin (докладчик), съдии,
   генерален адвокат: P. Pikamäe,
   секретар: A. Calot Escobar,
   предвид изложеното в писмената фаза на производството,
   като има предвид становищата, представени:
   
            –
         
         
            за словашкото правителство, от B. Ricziová, в качеството на представител,
         
      
            –
         
         
            за Европейската комисия, първоначално от A. Tokár и A. Caeiros, а впоследствие от A. Tokár, в качеството на представители,
         
      предвид решението, взето след изслушване на генералния адвокат, делото да бъде разгледано без представяне на заключение,
   постанови настоящото
   
      Решение
   
   
            1
         
         
            Преюдициалното запитване се отнася до тълкуването на тарифна подпозиция 85258091 от Комбинираната номенклатура (наричана по-нататък „КН“), съдържаща се в приложение I към Регламент (ЕИО) № 2658/87 на Съвета от 23 юли 1987 година относно тарифната и статистическа номенклатура и Общата митническа тарифа (OB L 256, 1987 г., стр. 1; Специално издание на български език, 2007 г., глава 2, том 4, стр. 3), в редакцията ѝ след приемането последователно на Регламент (ЕО) № 1031/2008 на Комисията от 19 септември 2008 г. (ОВ L 291, 2008 г., стр. 1), на Регламент (ЕО) № 948/2009 на Комисията от 30 септември 2009 г. (ОВ L 287, 2009 г., стр. 1), на Регламент (ЕС) № 861/2010 на Комисията от 5 октомври 2010 г. (ОВ L 284, 2010 г., стр. 1), на Регламент (ЕС) № 1006/2011 на Комисията от 27 септември 2011 г. (ОВ L 282, 2011 г., стр. 1 и поправка в ОВ L 290, 2011 г., стр. 6) и на Регламент за изпълнение (ЕС) № 927/2012 на Комисията от 9 октомври 2012 г. (ОВ L 304, 2012 г., стр. 1).
         
      
            2
         
         
            Запитването е отправено в рамките на спор между DHL Logistiсs (Slovakia) spol. s r. o. (наричано по-нататък „DHL“) и Finančné riaditeľstvo Slovenskej republiky (Дирекция на финансите на Словашката република, наричана по-нататък „финансовата дирекция“) относно тарифното класиране на цифрови видеокамери.
         
      
      Правото на Съюза
   
   
            3
         
         
            От представената на Съда преписка е видно, че приложимите към фактите в главното производство редакции на КН са тези, отнасящи се за 2009—2012 г., във вида им след приемането съответно на Регламенти № 1031/2008, № 948/2009, № 861/2010, № 1006/2011, както и на Регламент за изпълнение № 927/2012. Приложимите към фактите в главното производство разпоредби от КН обаче са останали непроменени в различните редакции на КН.
         
      
            4
         
         
            В общите правила за тълкуване на КН, съдържащи се в част първа, раздел I, A от нея, е предвидено следното:
            „Класирането на стоките в [КН] се подчинява на следните принципи:
            
                     1.
                  
                  
                     Текстът на заглавията на разделите, на главите или на подглавите има само индикативна стойност, като класирането се определя законно, съгласно термините на позициите и на забележките към разделите или към главите и съгласно следващите правила, когато те не противоречат на посочените по-горе термини на позициите и на забележките към разделите или към главите.
                  
               […]
            
                     6.
                  
                  
                     Класирането на стоките в подпозициите на една и съща позиция е нормативно определено съгласно термините на тези подпозиции и забележките към подпозициите, както и, mutatis mutandis, съгласно горните правила при условие че могат да се сравняват само подпозиции на еднакво ниво. Освен при разпоредби, предвиждащи обратното, за прилагането на това правило се вземат предвид и забележките към разделите и главите“.
                  
               
      
            5
         
         
            Част втора от КН, озаглавена „Таблица със ставките на митата“, включва раздел XVI, озаглавен „Машини и апарати; електрооборудване; части от тях; апарати за записване или възпроизвеждане на звук, апарати за записване или възпроизвеждане на телевизионен образ и звук и части и принадлежности за тези апарати“.
         
      
            6
         
         
            Забележка 3, намираща се под заглавието на този раздел от КН, има следната формулировка:
            „Освен при обратни разпоредби комбинациите от машини от различен вид, предназначени да работят заедно и съставящи един-единствен корпус, както и машините, които са предназначени да извършват две или повече различни последователни или допълнителни операции, се класират съгласно основната операция, характеризираща агрегата“.
         
      
            7
         
         
            Глава 85 от КН, която се намира в посочения раздел на тази номенклатура, е озаглавена „Машини, апарати и електрооборудване и части от тях; апарати за записване или възпроизвеждане на звук, апарати за записване или възпроизвеждане на телевизионен образ и звук, и части и принадлежности за тези апарати“. Тази глава включва следните позиции и подпозиции:
            
                        „8525
                     
                     
                        Предавателни апарати за радиоразпръскване или телевизия, дори с вграден приемателен апарат или апарат за записване или възпроизвеждане на звук; телевизионни камери, цифрови фотоапарати и записващи видеокамери:
                     
                  
                        […]
                     
                     
                        […]
                     
                  
                        8525 80
                     
                     
                        — Телевизионни камери, цифрови фотоапарати и записващи видеокамери:
                     
                  
                        […]
                     
                     
                        […]
                     
                  
                        8525 80 30
                     
                     
                        — — Цифрови фотоапарати
                        — — Записващи видеокамери:
                     
                  
                        8525 80 91
                     
                     
                        — — — позволяващи единствено записването на звук и на образ, заснети от самата камера
                     
                  
                        8525 80 99
                     
                     
                        — — — други“
                     
                  
      
            8
         
         
            В съответствие с член 9, параграф 1, буква a), първо тире и член 10 от Регламент № 2658/87, изменен с Регламент (ЕО) № 254/2000 на Съвета от 31 януари 2000 г. (ОВ L 28, 2000 г., стр. 16; Специално издание на български език, 2007 г., глава 2, том 12, стр. 33), Европейската комисия, подпомагана от Комитета по митническия кодекс, приема мерки за прилагане на КН по отношение на класификацията на стоките. Регламент (ЕО) № 1231/2007 на Комисията от 19 октомври 2007 година относно класирането на някои стоки в Комбинираната номенклатура (ОВ L 279, 2007 г., стр. 3) е приет на основание на първата от тези разпоредби.
         
      
            9
         
         
            Приложението към Регламент № 1231/2007 класира в КН стоките, описани в първата колона на съдържащата се в него таблица, под съответния код, посочен в колона 2 от тази таблица, и това е направено по силата на мотивите, посочени в колона 3 от споменатата таблица. Що се отнася до подпозиции 85258030 и 85258091, същата таблица изглежда така:
            
                        „3. Цифров фотоапарат за улавяне и записване на изображения върху вътрешна памет с капацитет 22 [мега октета (Mo)] или върху карта памет с максимален капацитет 1 [гига октет (Go)].
                        Апаратът е снабден с 6-мегапикселов преобразувател със зарядна връзка (CCD) и с течнокристален дисплей (LCD) с диагонал 6,35 cm (2,5 инча), който може да се използва като визьор при заснемане на образи или като екран при онагледяване на вече записани изображения.
                        Максималната разделителна способност на неподвижните изображения е 3 680 × 2 760 пиксела.
                        При използване на тази максимална разделителна способност и картата памет от 1 GB апаратът може да запише приблизително 290 неподвижни изображения. При използване на разделителна способност от 640 × 480 пиксела и карта памет от 1 GB апаратът може да запише приблизително 7 550неподвижни изображения.
                        Максималната разделителна способност при видеозапис е 640 × 480 пиксела.
                        При използване на тази максимална разделителна способност и карта памет от 1 GB апаратът може да осъществява видеозапис в продължение на около 11 минути при скорост 30 кадъра в секунда.
                        Фотоапаратът предлага функцията оптично увеличение, която обаче не може да се използва по време на видеозаписа.
                     
                     
                        8525 80 30
                     
                     
                        Класирането се определя от разпоредбите на общи правила 1 и 6 за тълкуване на [КН], забележка 3 към раздел XVI и описанието на кодове по КН 8525, 8525 80и 8525 80 30.
                        Фотоапаратът не може да бъде класиран в подпозиции 8525 80 11 или 8525 80 19 като телевизионна камера, тъй като може да записва както неподвижни изображения, така и видеоизображения.
                        Апаратът може да улавя и записва неподвижни изображения с високо качество.
                        Същевременно апаратът може да улавя и записва единствено видеоизображения при качество, по-ниско от 800 × 600 пиксела, и не притежава функция оптично увеличение по време на видеозаписа (вж. обяснителните бележки към КН, подпозиция 8525 80 30).
                        По смисъла на забележка 3 към раздел ХVI основната функция на устройството е улавяне и записване на неподвижни изображения и по тази причина то следва да бъде класирано като цифров фотоапарат от подпозиция 8525 80 30.
                     
                  
                        4. Цифров фотоапарат за улавяне и записване на изображения върху карта памет с максимален капацитет 1 GВ.
                        Апаратът е снабден с 6-мегапикселов преобразувател със зарядна връзка (CCD) и подвижен течнокристален (LCD) дисплей, с диагонал 5,08 cm (2 инча), който се използва като визьор при улавяне на изображения или като екран при онагледяване на вече записани изображения.
                        Максималната разделителна способност на неподвижните изображения е 3 680 × 2 760 пиксела.
                        При използване на тази максимална разделителна способност и карта памет от 1 GB апаратът може да запише приблизително 300 неподвижни изображения. При използване на разделителна способност 640 х 480 пиксела и картапамет от 1 GB апаратът може да запише приблизително 7 750неподвижни изображения.
                        Максималната разделителна способност при видеозапис е 640 × 480 пиксела.
                        При използване на тази максимална разделителна способност и карта памет от 1 GB апаратът може да осъществява видеозапис в продължение на приблизително 42 минути при скорост 30 кадъра в секунда.
                        Фотоапаратът има функция оптично увеличение, която може да бъде използвана по време на видеозаписа.
                     
                     
                        8525 80 30
                     
                     
                        Класирането се определя от разпоредбите на общи правила 1 и 6 за тълкуване на [КН], забележка 3 към раздел XVI и описанието на кодове по КН 8525, 8525 80 и 8525 80 30.
                        Фотоапаратът не може да бъде класиран в подпозиции 8525 80 11 и 8525 80 19 като телевизионна камера, тъй като може да записва както неподвижни изображения, така и видеоизображения.
                        Апаратът може да улавя и записва неподвижни изображения с високо качество.
                        Въпреки че апаратът има дизайна на видеокамера, притежава функцията оптично увеличение по време на видеозапис и може да записва видеосигнал в продължение до 42 минути при разделителна способност 640 × 480 пиксела, записването на видеоизображения остава второстепенна функция, защото устройството може да улавя и записва видеоизображение само с качество под 800 х 600 пиксела. (Виж обяснителните бележки към подпозиция 8525 80 30).
                        По смисъла на забележка 3 към раздел ХVI основната функция на апарата е улавянето и записването на неподвижни изображения и по тази причина той следва да бъде класиран като цифров фотоапарат от подпозиция 8525 80 30.
                     
                  
                        5. Цифрова видеокамера за улавяне и записване на изображения върху карта памет с максимален капацитет 2 GВ.
                        Камерата е снабдена с 5-мегапикселов преобразувател със зарядна връзка (CCD) и сгъваем дисплей с органични светоизлъчващи диоди (ОLЕD) с диагонал 5,59 cm (2,2 инча), който може да се използва като визьор при улавяне на изображения или като екран при онагледяване на вече записани изображения.
                        Апаратът има вход за микрофон и аудио-видеоизход.
                        Максималната разделителна способност при видеозапис е 1 280 × 720 пиксела.
                        При използване на тази максимална разделителна способност и карта памет от 2 GB апаратът може да записва видеокартина в продължение на 42 минути при скорост 30 кадъра в секунда. При използване на разделителна способност 640 х 480 пиксела и карта памет от 2 GB апаратът може да записва видеокартина в продължение на около 2 часа при скорост 30 кадъра в секунда.
                        Максималната разделителна способност на неподвижните изображения е 3 680 × 2 760 пиксела.
                        При използване на тази максимална разделителна способност и карта памет от 2 GB апаратът може да запише приблизително 600 неподвижни изображения. При използване на разделителна способност 640 х 480 пиксела и карта памет от 2 GB апаратът може да запише приблизително 15 500неподвижни изображения.
                        Фотоапаратът има функция оптично увеличение по време на видеозапис“.
                     
                     
                        8525 80 91
                     
                     
                        Класирането се определя от разпоредбите на общи правила 1 и 6 за тълкуване на [КН], забележка 3 към раздел XVI и описанието на кодове по КН 8525, 8525 80и 8525 80 91.
                        Фотоапаратът не може да бъде класиран в подпозиции 8525 80 11и 8525 80 19 като телевизионна камера, тъй като може да записва както неподвижни изображения, така и видеоизображения.
                        По смисъла на забележка 3 към раздел ХVI основната функция на устройството е улавянето и записването на видеоизображения, тъй като може да осъществява видеозапис при качество по-високо от 800 × 600 в продължение приблизително на 42 минути при разделителна способност 1 280 × 720 пиксела и скорост 30 кадъра в секунда. Освен това апаратът предлага функцията оптично увеличение, която може да бъде използвана по време на видеозаписа. (Виж обяснителните бележки към КН, подпозиции 8525 80 91и 8525 80 99).
                        Изделието, което може да записва звук и изображение, заснети само от самата камера, се класира като записваща видеокамера от позиция 8525 80 91.
                     
                  
      
            10
         
         
            Обяснителните бележки към Комбинираната номенклатура на Европейския съюз (ОВ C 137, 2011 г., стр. 1) се отнасят до КН в нейната редакция след Регламент № 861/2010 (наричани по-нататък „обяснителните бележки към КН“). Те обаче са приложими по отношение на делото в главното производство, тъй като, както е видно от точка 3 от настоящото решение, текстът на позиция 8525, както и на подпозиции 85258030 и 85258091 от КН, е останал същият и след измененията, направени в тази номенклатура с Регламент № 1006/2011 и с Регламент за изпълнение № 927/2012. Обяснителните бележки към КН за тези позиции и подпозиции гласят следното:
            
                        „8525
                     
                     
                        Предавателни апарати за радиоразпръскване или телевизия, дори с вграден приемателен апарат или апарат за записване или възпроизвеждане на звук; телевизионни камери, цифрови фотоапарати и записващи видеокамери
                        […]
                     
                  
                        […]
                     
                     
                        […]
                     
                  
                        8525 80 30
                     
                     
                        Цифрови фотоапарати
                        Цифровите фотоапарати от тази подпозиция могат винаги да записват неподвижно изображение върху вътрешна памет или върху сменяем носител.
                        Повечето апарати от тази подпозиция имат дизайна на традиционните фотоапарати и не притежават сгъваем визьор.
                        Тези фотоапарати могат да имат функция видео запис.
                        Фотоапаратите остават класирани в настоящата подпозиция, освен ако при използване на максималния обем памет, могат да записват непрекъснато най-малко 30 минути, при резолюция 800 × 600 пиксела (или повече) и при скорост 23 кадъра в секунда (или повече).
                        В сравнение с видеокамерите от подпозиции 8525 80 91 и 8525 80 99, много цифрови фотоапарати (когато функционират като видеокамери) не предлагат функцията оптичен зуум по време на видеозаписа. Независимо от обема на паметта, някои апарати автоматично прекратяват видеозаписа след определен период от време.
                     
                  
                        8525 80 91
                        и
                        8525 80 99
                     
                     
                        Записващи видеокамери
                        Записващите видеокамери от тези подпозиции могат винаги да записват последователности от видеокадри върху вътрешна памет или върху сменяем носител.
                        В общия случай записващите видеокамери от тази подпозиция имат дизайн, който се различава от този на цифровите фотоапарати от подпозиция 8525 80 30. Те често имат сгъваем визьор и се предоставят с дистанционно управление. Винаги предлагат функцията оптичен зуум по време на видеозаписа.
                        Тези записващи видеокамери могат също да записват неподвижни изображения.
                        Цифровите фотоапарати се изключват от настоящите подпозиции, освен ако при използване на максималния обем памет, могат да записват непрекъснато най-малко 30 минути, при резолюция 800 × 600 пиксела (или повече) и при скорост 23 кадъра в секунда (или повече)“.
                     
                  
      
      Спорът в главното производство и преюдициалният въпрос
   
   
            11
         
         
            От предоставената на Съда преписка е видно, че от 2009 г. до 2012 г. DHL е внесло стоки, описани в писмената митническа декларация като „цифрови видеокамери“ (наричани по-нататък „разглежданите стоки“), които спадат към подпозиция 85258091 от КН, отнасяща се до „Записващи видеокамери за записване само на звук и образ, заснети чрез телевизионна камера“ и за които се прилага митническа ставка 4,9 %.
         
      
            12
         
         
            На 13 ноември 2012 г. DHL подава до Colný úrad Trnava (Митническа служба Търнава, Словакия, наричана по-нататък „митническата служба“) 35 молби за възстановяване на вносно мито, което му е наложено с решения, взети в рамките на митническото производство, като изтъква, че разглежданите стоки е трябвало да бъдат класирани в подпозиция 85258030 от КН, отнасяща се до „Цифрови фотоапарати“, и за която се прилага нулево вносно мито.
         
      
            13
         
         
            След като митническата служба отхвърля тези искания, DHL подава жалба пред финансовата дирекция.
         
      
            14
         
         
            С решение от 5 юни 2017 г. този национален орган отхвърля жалбата и вследствие на това потвърждава решенията на митническата служба. Тогава DHL подава жалба, с която иска отмяната на това решение на финансовата дирекция, пред запитващата юрисдикция, Krajský súd v Trnave (Окръжен съд Търнава, Словакия).
         
      
            15
         
         
            Тази юрисдикция отбелязва, че разглежданите стоки са апарати, които съчетават няколко функции. Наистина, те могат, от една страна, да записват непрекъснато повече от 30 минути, при разделителна способност 720 x 576 пиксела и при скорост 50 кадъра в секунда, и при което ползвателят може да активира функция „оптично увеличение“. От друга страна, с тези апарати може също така да се улавят и записват неподвижни изображения с качество на разделителна способност от 800 x 600 пиксела и дори 1600 x 1200 пиксела за някои серии модели. Запитващата юрисдикция посочва също, че видеозаписите и неподвижните изображения се съхраняват върху карта памет.
         
      
            16
         
         
            За да се определи тарифното класиране на разглежданите стоки, според запитващата юрисдикция трябва да се спазят общите правила за тълкуване на КН, разгледани във връзка със забележките към раздел XVI, и по-специално забележка 3, посочени съответно в точки 4, 5 и 6 от настоящото решение. Следователно трябва да се определи основната функция, която характеризира тези стоки, като се вземе предвид текстът на съответните подпозиции и забележки към КН.
         
      
            17
         
         
            Спорът между страните в главното производство обаче бил именно по въпроса коя е основната функция на разглежданите стоки.
         
      
            18
         
         
            DHL счита по същество, че тези стоки, които могат да улавят и записват видеоизображения с качество на разделителната способност най-много от 720 x 576 пиксела — т.е. качество на разделителната способност, по-ниско от изискваното от приложението към Регламент № 1231/2007, за да бъдат класирани в подпозиция 85258091 от КН — са „цифрови фотоапарати“, числящи се към подпозиция 85258030 от тази номенклатура, като се има предвид, че тяхната основна функция е да улавят и записват неподвижни изображения.
         
      
            19
         
         
            В подкрепа на своята позиция DHL отбелязва по-конкретно че с оглед на „обвързващата тарифна информация“, предоставяна за едни и същи стоки в различни държави членки, а именно, в частност, в Нидерландия, Обединеното кралство и Франция, разглежданите стоки е трябвало да бъдат класирани в подпозиция 85258030 от КН като „цифрови фотоапарати“.
         
      
            20
         
         
            Според финансовата дирекция разглежданите стоки създават неподвижни изображения при ниска разделителна способност, а именно само от 1600 x 1200 пиксела, и дори от 800 x 600 пиксела за някои серии модели. Следователно не можело да се твърди, че тяхната основна функция е улавянето и записването на неподвижни изображения. Затова тези стоки трябвало да бъдат класирани като „записващи видеокамери“ в подпозиция 85258091 от КН. Впрочем единственият критерий, на който отговарят посочените стоки, за да бъдат класирани в подпозиция 85258030 от същата като „цифрови фотоапарати“, бил качеството на разделителната способност на изображението, по-ниско от 800 x 600 пиксела, когато апаратът се използва за улавяне и записване на видеоизображения.
         
      
            21
         
         
            Според запитващата юрисдикция разглежданите стоки отговарят на — с изключение на един критерий, а именно този за качеството на разделителната способност на изображението при използване на апарата за улавяне и записване на видеоизображения — всички останали критерии, позволяващи те да бъдат класирани в подпозиция 85258091 от КН като „записващи видеокамери“. Този критерий обаче според обяснителните бележки към КН се считал за основен, за да бъдат класирани посочените стоки в подпозиция 85258030 от тази номенклатура като „цифрови фотоапарати“.
         
      
            22
         
         
            При тези условия Krajský súd v Trnave (Окръжен съд Търнава) решава да спре производството и да постави на Съда следния преюдициален въпрос:
            „Трябва ли подпозиция 85258091 от [КН] […] да бъде тълкувана в смисъл, че в тази подпозиция могат да бъдат класирани и стоки като записващите цифрови видеокамери (разглеждани по делото в главното производство), въпреки че те позволяват улавянето и записването на видеоизображения само с качество на разделителната способност под 800 x 600 пиксела, и по-точно 720 x 576 пиксела, като се има предвид, че другата им функция — улавяне и записване на неподвижни изображения — е ограничена до качество на разделителната способност при неподвижни изображения 1600 x 1200 пиксела (1,92 мегапиксела)?“.
         
      
      По преюдициалния въпрос
   
   
            23
         
         
            С въпроса си запитващата юрисдикция по същество иска да се установи дали КН трябва да се тълкува в смисъл, че в подпозиция 85258091 от нея попадат като „записващи видеокамери“ цифрови видеокамери, които имат двойна функция, а именно да улавят и записват както неподвижни изображения, така и видеоизображения, макар че, що се отнася до видеоизображенията, тези камери могат да улавят и записват само такива с качество на разделителната способност под 800 x 600 пиксела.
         
      
            24
         
         
            Най-напред следва да се подчертае, че когато Съдът е сезиран с преюдициално запитване в областта на тарифното класиране, неговата задача е по-скоро да изясни на националната юрисдикция критериите, чието прилагане ще даде възможност на последната да класира правилно въпросните продукти в КН, отколкото самият той да направи това класиране, още повече че не разполага непременно с цялата необходима за това информация. Така във всеки случай националната юрисдикция е в по-добро положение да извърши въпросното класиране (решения от 16 февруари 2006 г., Proxxon, C‑500/04, EU:C:2006:111, т. 23, от 22 ноември 2012 г., Digitalnet и др., C‑320/11, C‑330/11, C‑382/11 и C‑383/11, EU:C:2012:745, т. 61 и определение от 22 октомври 2014 г., Mineralquelle Zurzach, C‑139/14, EU:C:2014:2313, т. 28).
         
      
            25
         
         
            На първо място, трябва да се отбележи, че съгласно постоянната практика на Съда в интерес на правната сигурност и за улесняване на контрола определящият критерий за тарифното класиране на стоките трябва като цяло да се търси в техните характеристики и техните обективни свойства, както са определени в текста на подпозицията от КН и в забележките към раздела или главата от нея (решения от 26 септември 2000 г., Eru Portuguesa, C‑42/99, EU:C:2000:501, т. 13 и от 5 март 2015 г., Vario Tek, C‑178/14, непубликувано, EU:C:2015:152, т. 21 и цитираната съдебна практика).
         
      
            26
         
         
            На второ място, Съдът е постановил също така, че предназначението на стоката може да представлява обективен критерий за класиране, доколкото то е неразривно свързано с нея, като тази връзка трябва да може да се прецени в зависимост от обективните характеристики и свойства на съответната стока (решение от 15 май 2019 г., Korado, C‑306/18, EU:C:2019:414, т. 37 и цитираната съдебна практика). Сред релевантните обстоятелства в това отношение следва да се прецени както използването, за което е предназначен продуктът от производителя, така и условията и мястото на използването му (решение от 2 май 2019 г., Onlineshop, C‑268/18, EU:C:2019:353, т. 29 и цитираната съдебна практика).
         
      
            27
         
         
            На трето място, тарифното класиране на даден продукт трябва да се извърши, като се вземе предвид основната му функция. Така част втора, раздел XVI, забележка 3 от КН предвижда по-специално че машина, която извършва няколко операции, следва да се класира според основната операция, която я характеризира (решение от 11 юни 2015 г., Amazon EU, C‑58/14, EU:C:2015:385, т. 23). В това отношение Съдът е уточнил, че е необходимо да се вземе предвид какво е основно или допълнително за потребителя (решение от 2 май 2019 г., Onlineshop, C‑268/18, EU:C:2019:353, т. 31 и цитираната съдебна практика).
         
      
            28
         
         
            Що се отнася до разглежданите стоки, от акта за преюдициално запитване е видно, че те имат двойна функция, а именно да улавят и записват както неподвижни изображения, така и видеоизображения.
         
      
            29
         
         
            Следва да се отбележи, както правят словашкото правителство и Комисията в писмените си становища, че с оглед на техническите характеристики на тези стоки изглежда, че основната им функция се състои в улавяне и записване на видеоизображения, така че те трябва да бъдат класирани в подпозиция 85258091 от КН като „записващи видеокамери“, което запитващата юрисдикция трябва да провери.
         
      
            30
         
         
            Действително, от преписката, с която разполага Съдът, е видно, първо, че макар качеството на разделителната способност при уловените и записани неподвижни изображения да е относително ниско, т.е. 1600 x 1200 пиксела, и дори за някои серии модели 800 x 600 пиксела, то качеството на разделителната способност при уловените и записани видеоизображения, а именно 720 x 576 пиксела, както и скоростта на улавяне, а именно 50 кадъра в секунда, съответстват на качеството на стандартен DVD. Второ, техническите характеристики на посочените стоки, в частност тяхната форма и техният сгъваем визьор, им придават по-скоро външен вид на записващи видеокамери, отколкото на цифрови фотоапарати. Трето, всички разглеждани стоки са били пуснати в продажба като цифрови видеокамери с основна функция улавяне и записване на видеоизображения. Четвърто, изглежда самият производител е представил тези стоки в инструкциите за употреба като цифрови видеокамери, чиято целева група са лицата, които записват видеоизображения, за да ги публикуват в YouTube.
         
      
            31
         
         
            Впрочем словашкото правителство и Комисията правилно подчертават в писмените си становища, че фактът, че разглежданите стоки не отговарят на параметъра, свързан с качеството на записа, фигуриращ в обяснителните бележки към КН, за да могат да бъдат класирани в подпозиция 85258091 от тази номенклатура като „записващи видеокамери“, т.е. че не могат да записват видеоизображения с качество на разделителната способност на изображението поне от 800 x 600 пиксела, все пак не означава, че тези стоки трябва автоматично да бъдат класирани в подпозиция 85258030 от КН като „цифрови фотоапарати“.
         
      
            32
         
         
            В това отношение следва да се припомни, от една страна, че обяснителните бележки към КН, макар да имат съществен принос за тълкуването на обхвата на различните тарифни позиции, нямат задължителна правна сила (вж. в този смисъл по-конкретно решения от 6 септември 2018 г., Kreyenhop & Kluge, C‑471/17, EU:C:2018:681, т. 38 и цитираната съдебна практика и от 16 май 2019 г., Estron, C‑138/18, EU:C:2019:419, т. 57 и цитираната съдебна практика).
         
      
            33
         
         
            От друга страна, такъв факт няма въздействие върху основната функция на разглежданите стоки, определена от техните обективни характеристики.
         
      
            34
         
         
            Накрая, доколкото запитващата юрисдикция изтъква, че несъгласието на страните по главното производство се отнася до това дали разглежданите стоки съответстват на цифрови фотоапарати или на цифрови видеокамери (caméscopes), по смисъла на приложението към Регламент № 1231/2007, от практиката на Съда произтича, от една страна, че такъв регламент относно класирането се приема от Комисията, когато е възможно класирането на определена стока в КН да създаде трудности или да стане предмет на спор, а от друга страна, че такъв регламент има общо действие, доколкото се прилага не само спрямо определен оператор, а спрямо всички стоки като тази, която е предмет на класирането (решение от 19 февруари 2009 г., Kamino International Logistics, C‑376/07, EU:C:2009:105, т. 63).
         
      
            35
         
         
            Както обаче правилно подчертават в писмените си становища словашкото правителство и Комисията, продуктите, класирани с Регламент № 1231/2007, като посочените в точки 3—5 от таблицата, приложена към този регламент, не са същите като разглежданите стоки. Всъщност цифровите фотоапарати, посочени в тези разпоредби, се различават от разглежданите стоки в частност по това, че могат да записват, от една страна, неподвижни изображения с по-високо качество, и от друга страна, видеоизображения с по-малка разделителна способност и при скорост 30 уловени кадъра в секунда, докато разглежданите стоки могат да записват видеоизображения при скорост 50 уловени кадъра в секунда.
         
      
            36
         
         
            Несъмнено от практиката на Съда произтича, че прилагането по аналогия на регламент относно класирането по отношение на продукти, аналогични на продуктите, за които се отнася този регламент, благоприятства съгласуваното тълкуване на КН, както и равното третиране на операторите (решение от 4 март 2004 г., Krings, C‑130/02, EU:C:2004:122, т. 35).
         
      
            37
         
         
            Такова прилагане по аналогия обаче не е нито необходимо, нито възможно, когато с отговора си на преюдициален въпрос Съдът е предоставил на запитващата юрисдикция всички необходими сведения за класирането на продукт в подходящата позиция от КН (решение от 12 април 2018 г., Medtronic, C‑227/17, EU:C:2018:247, т. 59 и цитираната съдебна практика).
         
      
            38
         
         
            С оглед на гореизложените съображения на поставения въпрос следва да се отговори, че КН трябва да се тълкува в смисъл, че в подпозиция 85258091 от същата попадат като „записващи видеокамери“ цифрови видеокамери, които имат двойна функция, а именно да улавят и записват както неподвижни изображения, така и видеоизображения, макар че, що се отнася до видеоизображенията, тези камери могат да улавят и записват само такива с качество на разделителната способност под 800 x 600 пиксела, при положение че основната функция на тези цифрови видеокамери е да улавят и записват такива видеоизображения, което запитващата юрисдикция трябва да провери.
         
      
      По съдебните разноски
   
   
            39
         
         
            С оглед на обстоятелството, че за страните в главното производство настоящото дело представлява отклонение от обичайния ход на производството пред запитващата юрисдикция, последната следва да се произнесе по съдебните разноски. Разходите, направени за представяне на становища пред Съда, различни от тези на посочените страни, не подлежат на възстановяване.
         
       
         
            По изложените съображения Съдът (седми състав) реши:
         
       
            
               
                  Комбинираната номенклатура, съдържаща се в приложение I към Регламент (ЕИО) № 2658/87 на Съвета от 23 юли 1987 година относно тарифната и статистическа номенклатура и Общата митническа тарифа, в редакцията ѝ след приемането последователно на Регламент (ЕО) № 1031/2008 на Комисията от 19 септември 2008 г., на Регламент (ЕО) № 948/2009 на Комисията от 30 септември 2009 г., на Регламент (ЕС) № 861/2010 на Комисията от 5 октомври 2010 г., на Регламент (ЕС) № 1006/2011 на Комисията от 27 септември 2011 г. и на Регламент за изпълнение (ЕС) № 927/2012 на Комисията от 9 октомври 2012 г., трябва да се тълкува в смисъл, че в подпозиция 85258091 от същата попадат като „записващи видеокамери“ цифрови видеокамери, които имат двойна функция, а именно да улавят и записват както неподвижни изображения, така и видеоизображения, макар че, що се отнася до видеоизображенията, тези камери могат да улавят и записват само такива с качество на разделителната способност под 800 x 600 пиксела, при положение че основната функция на тези цифрови видеокамери е да улавят и записват такива видеоизображения, което запитващата юрисдикция трябва да провери.
               
            
          
            
               
                  Подписи
               
            
         (
         *1
      )	Език на производството: словашки.